1. Η οικονομική Γεωγραφία αποτελεί έναν από τους πιο παλιούς κλάδους της ανθρωπογεωγραφίας και, σύμφωνα με συμβατικές απόψεις, εξετάζει τις κατανομές και τα πρότυπα των οικονομικών δραστηριοτήτων στο γεωγραφικό χώρο. Σύμφωνα όμως με τη σχολή της κριτικής οικονομικής Γεωγραφίας, δεν εξετάζει απλά και μόνο κατανομές και πρότυπα (που υποδηλώνουν μια στατική, ποσοτική αντίληψη του χώρου) αλλά, κυρίως, τις διαδικασίες αλληλεξάρτησης των οικονομικών δραστηριοτήτων με το γεωγραφικό χώρο, και τους προκαλούμενους αμοιβαίους μετασχηματισμούς (διαλεκτική, δυναμική αντίληψη του χώρου). Με άλλα λόγια, η οικονομική Γεωγραφία στη σύγχρονη κριτική εκδοχή της δεν ενδιαφέρεται μόνο για το τι προκαλεί η οικονομική δραστηριότητα στο γεωγραφικό χώρο, αλλά και για το τι προκαλεί ο γεωγραφικός χώρος στην οικονομική δραστηριότητα. Το παρόν πόνημα επιχειρεί να καλύψει ένα κενό τής, έτσι κι αλλιώς, πενιχρής σε θέματα χώρου ελληνικής βιβλιογραφίας, ένα κενό που προκύπτει εν μέρει από το γεγονός ότι μέχρι πολύ πρόσφατα οι αυτοτελείς σπουδές Γεωγραφίας σε πανεπιστημιακό επίπεδο ήταν ανύπαρκτες στη χώρα μας, η οποία και έδωσε κατά την κλασική αρχαιότητα στην επιστήμη αυτή το όνομα με το οποίο είναι σήμερα διεθνώς γνωστή.

2. Στον κήπο του Τζέισον τα φυτά και τα δέντρα, πυκνοφυτεμένα, αφήνονται ν' αναπτυχθούν ως τα ακραία όρια του φυσικού τους σχήματος. Η στέγη, καλυμμένη από κισσό, κατοικείται από κουκουβάγιες που κατατρόμαζαν τη Μπάρμπαρα με το αθόρυβο πέταγμά τους και την αλλόκοσμη κραυγή τους. Επιπλέον, οι καφετιές ραβδώσεις στο φτέρωμά τους τις καθιστούν σχεδόν αόρατες πάνω στο φλοιό των δέντρων. Δε θα ήταν υπερβολή αν λέγαμε πως για τη Μπάρμπαρα τούτο το σπίτι ήταν ένα σπίτι βαθιά σκιασμένο από τον εφιάλτη. Αλλά για τους Άγγλους, που έχουν μια έμφυτη έφεση στη μεταφυσική και τον τρόμο, αυτό το σπίτι ασκεί μια παράξενη γοητεία. Ολόκληρο το χωριό μοιάζει με μυστηριακή κοινότητα χτισμένη γύρω του. Με τη βοήθεια του ανέμου, μπορεί κανείς να φανταστεί ακέφαλα φαντάσματα να κινούνται σε τούτο το σπίτι. Αυτή η φήμη είναι η πιο παλιά κληρονομιά και συγχρόνως η πιο αγαπημένη εικόνα σε τούτο το χωριό της κομητείας του Έιβον, Catatonia με τ' όνομα. Το σπίτι του Τζέισον Πιρς ποιο είναι; ρωτάνε οι ξένοι.

3. Η ΕΛΙΑ (Λάμπρος Πορφύρας. Από τη συλλογή *Σκιές*, 1926)

Ούτ’ ένα φύλλο! Πέσανε και σκορπίσαν. Σπασμένα

 Κλωνάρια ολόγυρά μου·

Και μέσα στα συντρίμμια αυτά – γεια σου, χαρά σου εσένα –

 Ακόμ’ ανθείς ελιά μου.

Α! πώς ο αγέρας ο τρελλός απάνου τους χυμάει

 Και πώς χτυπιούνται! Μόνο

Μονάχα, εσύ, παράμερα, στου Κηφισσού το πλάι,

 Γιορτάζεις μες στον πόνο.

Ας τα, κι ας κλαιν στην παγωνιά την άγρια, κι ας βογγούνε

 Στης μπόρας τη μαυρίλα.

Εγώ κοντά σου στέκομαι ν’ ακούσω να μου πούνε

 Τ’ αμάραντά σου φύλλα,

Ν’ ακούσω να μου πουν σιγά τα πρόσχαρά τους χείλη,

 Πως είναι μες στα χιόνια,

Είναι ψυχές μες στο βοριά, κι όμως το φως του Απρίλη

 Γύρω τους φέγγει αιώνια…

4. Εκείνο τον καιρό ήταν το ίνδαλμα του Μονάχου. Ήταν τόσο όμορφη, που μόνη της κρατούσε ένα μέτριο έργο και ένα μέτριο θίασο. Την είχα δει κι εγώ και είχα θαυμάσει αυτό το απροσδόκητα ακτινοβόλο πρόσωπο. Λίγες μέρες μετά, συναντηθήκαμε σε ένα πάρτυ. Ήμουν βέβαια με την Marleen, στον δεύτερο χρόνο της γνωριμίας μας. Πλησίασα την Elke μαγνητισμένος από εκείνο το απίθανο βλέμμα. Είπαμε δυο λόγια. Και ξαφνικά εκείνη άρχισε να με φλερτάρει. Κολακευμένος, γοητευμένος, αναστατωμένος ξέχασα και την Marleen (που κάποια στιγμή σηκώθηκε και έφυγε) και το πάρτυ. Καταλήξαμε μεθυσμένοι κάτω από κάποιο γραφείο. Το άλλο πρωί την πήγα στο σπίτι της και γύρισα στο δικό μου γεμάτος ενοχές. Την ίδια μέρα ζήτησα από την Marleen να χωρίσουμε. «Μήπως βιάζεσαι;», ήταν η αντίδραση της. «θέλω να είμαι εντάξει μαζί σου. Μου είναι αδύνατο να ζω δύο σχέσεις μαζί — και σίγουρα, αυτή τη στιγμή, πρέπει να συνεχίσω με την Eike». Και συνέχισα.

5. Υπάρχουν φορές που ο άνθρωπος ερωτεύεται έναν καθρέφτη. Χωρίς να τον έχει εντοπίσει καν. Ερωτεύεται την ύπαρξη τού καθρέφτη. Όπως οι μοναχοί και οι ιερωμένοι ερωτεύονται την ύπαρξη ενός Θεού. Αυτή μόνο τη σχέση βλέπω μεταξύ έρωτος και θέωσης. Την παράφορη αναζήτηση ενός καθρέφτη. Και τις στιγμές κενού που γεμίζουν τον αναζητούντα όταν στις έρευνές του αποτυγχάνει.

Υπάρχουν και φορές που ο άνθρωπος βρίσκει έναν καθρέφτη. Έναν καθρέφτη που θα τον πείσει ότι υπάρχει. Κι όταν τον βρει μαγεύεται. Μόνο που ο καθρέφτης μπορεί να μετακινείται, και ν’ αδιαφορεί για τον καθρεφτιζόμενο, τον άνθρωπο που ορίζει ως έρωτα την παρουσία τού εαυτού του στον καθρέφτη. Κι αν ο καθρέφτης απομακρυνθεί γοργά, τότε ο καθρεφτιζόμενος θα αναλωθεί να κυνηγάει το φευγαλέο είδωλο. Υπό μιαν έννοια είναι τυχερός, γιατί εξακολουθεί να έχει στόχους και στατικούς μαξιμαλιστικούς κανόνες που καθορίζουνε το τι θα πράξει. Έχει, εν πάση περιπτώσει, έναν λόγο δράσης, κίνητρο για να αγνοήσει τη δυναμική τού οποιουδήποτε σύμπαντος.

[Στ. Κρητιώτης, Το μηνολόγιο ενός απόντος. Αθήνα: Πόλις, 231-232]

6. Η σημερινή σύγχρονη εποχή, με την πολυπλοκότητα και τη ραγδαία εξέλιξη των συνθηκών που τη συνδιαμορφώνουν, επιτρέπει την εμφάνιση κινδύνων και απειλών για τη διαφύλαξη βασικών ατομικών και κοινωνικών δικαιωμάτων. Δημιουργείται έτσι ένα κλίμα συγκεκαλυμμένης αμφισβήτησης και περιορισμού τους, με την επίκληση πραγματικών ή κατασκευασμένων καταστάσεων και γεγονότων. Στο πλαίσιο αυτό καλείται κάθε δημοκρατικά οργανωμένη πολιτεία να είναι σε συνεχή ετοιμότητα, προκειμένου να αντιλαμβάνεται και να παρακολουθεί τις εξελίξεις, ώστε να λαμβάνει έγκαιρα τα μέτρα που απαιτούνται για την περαιτέρω θεσμική θωράκιση αυτών των δικαιωμάτων.

Μέσα σε ένα τέτοιο περιβάλλον διαμορφώνονται και εδραιώνονται νέες αντιλήψεις και στο πεδίο των εργασιακών σχέσεων. Οι εξοντωτικές συνθήκες εργασίας, η εφαρμογή αποτρεπτικών μεθόδων για τη διεκδίκηση και κατοχύρωση εργασιακών δικαιωμάτων, καθώς και η γενικότερη απορρύθμιση των εργασιακών σχέσεων, αποτελούν αναμφισβήτητα, συστατικά στοιχεία εργασιακής οπισθοδρόμησης. Παράλληλα, η ραγδαία εξέλιξη της τεχνολογίας και ειδικότερα των ηλεκτρονικών μέσων επικοινωνίας πολλαπλασιάζει τις δυνατότητες, άρα και τους κινδύνους από τη διαχείριση, δηλαδή την παρακολούθηση, καταγραφή και επεξεργασία της επικοινωνίας.

7. Υπήρξε από τους σημαντικότερους τραγουδοποιούς και ερμηνευτές της γενιάς του. Οι δημιουργίες του άλλαξαν τη διαδρομή του σύγχρονου ελληνικού τραγουδιού, ενώ αρκετοί από τους σημερινούς καλλιτέχνες του χώρου του οφείλουν σημαντικό μέρος της επιτυχίας τους. Όταν λοιπόν ο ραδιοφωνικός σταθμός "Μελωδία", στο πλαίσιο των εορτασμών για τα δέκα του χρόνια διοργανώνει βραδιά για το Μάνο Λοΐζο η παρουσία δεκαέξι σημαντικών συντελεστών της ελληνικής μουσικής σκηνής φαντάζει κάτι παραπάνω από υποχρέωση - θεωρείται τιμή.

"Η μέρα εκείνη δεν θ' αργήσει που μπρος μου θα σε ξαναδώ..." Με αυτά τα λόγια τραγουδισμένα από την τρυφερή φωνή του Μάνου Λοΐζου δόθηκε το έναυσμα για να ξεκινήσει η συναυλία-αφιέρωμα στο έργο του, στο πλαίσιο του 14ου Φεστιβάλ Δήμου Βύρωνα, που όλοι περίμεναν με ανυπομονησία από τη στιγμή που ανακοινώθηκε στις αρχές του καλοκαιριού. Τα εισιτήρια είχαν εξαντληθεί φυσικά αρκετό καιρό πριν την βραδιά της 17ης Σεπτεμβρίου, ενώ στις 2.500 θέσεις του Θεάτρου Βράχων Μελίνα Μερκούρη είχαν προστεθεί άλλες 4.000. Θα ήταν από τις λίγες φορές που το αθηναϊκό κοινό θα είχε την ευκαιρία να απολαύσει δεκαπέντε καλλιτέχνες να ερμηνεύουν τραγούδια ενός σπάνιου δημιουργού.

8. Για κάθε επιστήμη είναι απαραίτητο να ξεκινάει από δεδομένα που παρατηρεί και μελετάει και για τα οποία συνάγει κάποια πορίσματα. Αυτό ισχύει και για τις επιστήμες του ανθρώπου και για τη φιλολογία, που είναι η επιστήμη της μελέτης του λόγου και των έργων του. Αν αυτή την επιστήμη την απομακρύνουμε από τη μελέτη των κειμένων και των όρων που βάζει, τότε η επιστήμη του προφορικού λόγου έχει αντικείμενό της αυτή την αρχέγονη και πρότερη, έτσι και αλλιώς, γλώσσα. Φυσικά, υπάρχει η δυσκολία τού πώς μπορούν να κάνουν μια τέτοια μελέτη άνθρωποι διαμορφωμένοι σε έναν πολιτισμό της γραφής, αλλά αυτή είναι ακριβώς και μόνο μια δυσκολία και όχι όρος αποτρεπτικός. Μια τέτοια φιλολογική επιστήμη, λοιπόν, δικαιωματικά και αξιωματικά έγκυρη όσο κάθε επιστήμη και το ίδιο συντονισμένη με τον τρόπο που επιβάλλει το αντικείμενό της, έχει αναγκαστικά και ουσιαστικά να μελετήσει τις βασικές μορφές του πολιτισμού, αφού πολιτισμός και γλώσσα είναι οργανικά δεδομένα.

9.Κύριε Πρόεδρε, κυρίες και κύριοι συνάδελφοι, η ολοκλήρωση της κατασκευής του διεθνούς αεροδρομίου Αθηνών "Ελευθέριος Βενιζέλος" είναι ένα από τα μεγαλύτερα έργα των τελευταίων χρόνων και αποτελεί αναμφισβήτητα ένα πολύ μεγάλο βήμα προόδου και συμβολίζει την προσπάθεια της Ελλάδος να εισέλθει δυναμικά στη νέα εποχή. Όπως, λοιπόν, ήταν φυσικό η τελετή των εγκαινίων του νέου αεροδρομίου προσήλκυσε ένα πολύ μεγάλο πλήθος προσκεκλημένων, Ελλήνων και ξένων. Ο καθορισμός των θέσεων από το πρωτόκολλο καθορίζεται σε απόφαση του Υπουργού Εσωτερικών, Δημόσιας Διοίκησης και Αποκέντρωσης. Εκτός από τις δύο πρώτες σειρές που ονομαστικά είχαν δοθεί σε Υπουργούς, στα μέλη των ανωτάτων δικαστηρίων, τους πρώην Πρωθυπουργούς και Αρχηγούς των κομμάτων, ο χώρος που απέμεινε είχε καθοριστεί για τους υπολοίπους διακεκριμένους προσκεκλημένους. Εκεί πράγματι θα μπορούσαμε να πούμε και να παραδεχτούμε ότι έγιναν αμέλειες, υπό την έννοια ότι ο έλεγχος από το προσωπικό το οποίο υποδείκνυε τις θέσεις, κάποια στιγμή δεν μπορούσε πλέον να γίνει. Αυτό για να είμαστε ειλικρινείς.

10. ΟΙ ΠΟΙΗΤΕΣ ΕΙΝΑΙ ΜΠΟΥΓΑΔΑ ΑΠΛΩΜΕΝΗ

ΣΤΗΝ ΑΥΛΗ ΤΟΥ ΠΑΡΑΔΕΙΣΟΥ

Οι ποιητές κοιμούνται σαν πουλιά

μέσα στην αίσια γαλήνη των δασών.

Το χιόνι απλώνει τα μαλλιά του

στα ξύλινα μάτια τους

η βροχή μουλιάζει την καρδιά τους

κι ο ήλιος στεγνώνει τις σκέψεις τους

στα ξέφωτα.

Αργούτσικα το απόγευμα

ένας γαλάζιος παππούλης

μαζεύει στίχους διπλώνοντάς τους

σαν κατάλευκα σεντόνια

Γιώργος Μπλάνας, *Τα ποιήματα του προηγούμενου αιώνα* (2004). Ερατώ.

11. <Κ> ποιον βάφτισες Νατάσα; (\_)

<Ν> την κόρη της Δέσποινας

<Λ> τη θυμάσαι τη Δέσποινα; (\_) στη Γλυφάδα (.)

<Κ> α::: την ανηψιά σου;

<Λ> @ ((θετικό νεύμα))

<Κ> φυσικά και τη θυμάμαι (.) πού μένει τώρα; με τον αδελφό σου;

<Λ> ναι (\_) με τον αδελφό μου (\_) λοιπό::ν (.) και το καλοκαίρι που είχα πάει επάνω (.) ξαφνικά μου λέει η Δέσποινα (.) ε::: μου έλεγε διάφορα εκεί πέρα ξέρεις @ @ μου είπε η φίλη μου η τάδε αλλά @@@ δεν ασχολείται και δεν ενδιαφέρεται::: και της λέω ντάξει κοίτα να βρεις κάποιον άλλο (.) δηλαδή ότι δεν είναι αυτό που θα ‘θελα (.) λέω κι εγώ να βρεις κάποιον άλλον για νονό που να ‘ναι καλός (.) να ενδιαφέρεται @@@ το συζητάγαμε το συζητάγαμε (.) κάποια στιγμή γυρνάει και μου λέει:: θα ‘θελα μου λέει να τη βαφτίσει η Νατάσα (\_)

<Κ> πολύ καλή ιδέα

<Λ> [της λέω εντάξει

<Ν> [καλά περιμένετε να ακούσετε και την συνέχεια

<Κ> α:: έχει και συνέχεια;

 […]

<Λ> τελειώνει το θέμα εκεί (\_) φεύγουμε λοιπόν κι εμείς (.) ψωνί:::ζουμε όλα εντάξει (.) ανεβαίνουμε πάνω (.) τρώμε πίνουμε τα τσιπουράκια μας ερχόμαστε στην καλή διάθεση (.) και αφού τα κάνουμε (\_) μου λέει η νύφη μου θα ‘θελα μια πολύ μεγάλη χάρη από σένα και τη Νατάσα (.) λέω εγώ τι χάρη; λέει να (.) όταν θα βαφτίζει η Νατάσα να έρθει δίπλα της να σταθεί λίγο η:: Λένα (.) της αδερφής μου (.) να βάλει λίγο λάδι για να (.) αφού δεν μπορεί να είναι η Νατάσα εδώ να τα κάνει η άλλη (\_)

<Κ> βοηθός νονού δηλαδή; ((γελώντας))

<Ν> ναι ναι (.) κάπως έτσι ((γέλια))

<Λ> το σκέφτομαι κι εγώ λέω χαζομάρες (.) από την άλλη τώρα (.) αφού λύσσαξε άντε λέω να της το κάνουμε και αυτό

<Κ> αυτό δεν το ‘χω [ξανακούσει

<Ν> [αλλά τι να πούμε ΟΧΙ εκείνη τη στιγμή;

<Λ> τι να πούμε; εκείνη τη στιγμή

<Κ> μα τέτοιο εγωισμό

<Λ> άκουσε να δεις (.) επειδή

<Ν> έχει και συνέ:::χεια

<Λ> ναι ναι έχει και συνέχεια (\_) λοιπόν (.) δεν μ’ άρεσε αλλά σου είπα άντε να τους κάνω το χατίρι (.) η Νατάσα μου λέει θα τα κάνει όλα @ (\_) η Νατάσα θα τα κάνει όλα μου λέει (.) μόνο λίγο εκείνη να σταθεί λίγο δίπλα της (.) λέω εντάξει (\_) πάμε την Κυριακή στην εκκλησία (.) στέκεται η Νατάσα με το μωρό και τον παπά (\_) λέει ο παπάς πού είναι η άλλη νονά; (\_) εγώ έμεινα άφωνη (\_) ποια άλλη νονά τι λένε εδώ; (\_) και γίνεται μια κανονικότατη βάφτιση

<Ν> με ΔΥΟ νονές

<Λ> με δύο νονές (\_) εγώ κόντευα:: να τα σπάσω όλα (\_) αυτό της λέω δεν θα περάσει έτσι (\_) αφού σχολιάζει τους πάντες και τα πάντα και οι άλλοι ΠΟΤΕ δεν τα κάνουνε καλά (.) αυτή τη φορά δεν τα ’κανε ΑΥΤΗ καλά και θα τ’ ακούσει (\_)

12. Κατηγορίες εξαπέλυσε με ανακοίνωση του το ΚΚΕ εναντίον του Αλέξη Τσίπρα σημειώνοντας ότι χρησιμοποιεί την εντολή που πήρε για τις επόμενες εκλογές προσπαθώντας «να παραπλανήσει τους απελπισμένους» και «να υποκλέψει ψήφους». Ακόμη, το ΚΚΕ λέει ότι οι προτάσεις του ΣΥΡΙΖΑ δεν καταργούν το μνημόνιο και τη δανειακή σύμβαση και οι εργαζόμενοι θα κληθούν να πληρώσουν ένα μεγάλο μέρος του χρέους. Αναφέρει επίσης ότι οι προτάσεις του ΣΥΡΙΖΑ αφήνουν ανοιχτό το δρόμο στις ιδιωτικοποιήσεις και στα νέα αντεργατικά μέτρα αφήνοντας  στο απυρόβλητο «τις αντιδραστικές αλλαγές στην παιδεία, υγεία, πρόνοια». Για το Κομμουνιστικό Κόμμα ο Αλέξης Τσίπρας προσπαθεί συνειδητά να εξαπατήσει τον ελληνικό λαό με τις εξαγγελίες του  για δημόσιο έλεγχο των τραπεζών προς όφελος των μικρομεσαίων, καθώς τους καταδικάζουν σε νέα δάνεια μέσα σε συνθήκες ασφυκτικής περικύκλωσης από τα μονοπώλια. Το ΚΚΕ καταλήγει υποστηρίζοντας ότι ο λαός πρέπει «να πάρει διαζύγιο» από όσους τον καλούν να συνεχίσει στον εφιαλτικό «ευρωμονόδρομο» είτε «φορούν μνημονιακό είτε αντιμνημονιακό προσωπείο».

13. ΓΙΩΡΓΟΣ ΒΕΗΣ

**Η επόμενη μέρα** (Aπό τη συλλογή *Μετάξι στον κήπο*, ύψιλον/βιβλία 2011)-

Επειδή κάθε δευτερόλεπτο μετράει
πρέπει τώρα ν' αρχίσουμε να γράφουμε
όλο και περισσότερα ποιήματα
για να καθαρίσουμε το τοπίο
από τον τρόμο, την απειλή και τον θάνατο
πρέπει τώρα να εξορκίσουμε τους εφιάλτες
που κρύβονται ακόμη μέσα στην ελευθερία
έτοιμοι να μας πιουν όλο το αίμα
κι επειδή όποιος σήμερα ξεχαστεί μέσα στον εαυτό του
θα είναι αύριο λησμονιά και στάχτη
πρέπει τώρα να μάθει τι θα πει εχθρός και αδικία
διότι η πραγματικότητα δεν γίνεται κατανοητή
χωρίς την κατανόηση της αθλιότητας και της απελπισίας
κι επειδή κάθε δευτερόλεπτο μετράει
πρέπει από τώρα να πάμε στο σχολείο της φαντασίας
για να σώσουμε ξανά τα όνειρα.

14. ΧΙΛΤΟΝ145 τ.μ., σε άριστη κατάσταση, 4ου ορόφου, μεγάλος χώρος υποδοχής, 3 υ/δ, δρύινα δάπεδα, άνετη κουζίνα με μπαλκόνι, μπάνιο, wc, επιπλέον βοηθητικό δωμάτιο, σε ήσυχο σημείο, δίπλα στο άλσος Συγγρού, 333.000 ευρώ, κωδ. 33280 ΕΛΛΗ.Κ.Α. Ηρακλειδών 39 Θησείο, Τηλ.: 2103567890

15. Έκκληση σε νέες μητέρες, για πληροφορίες σχετικά με τη φροντίδα του παιδιού της είχε απευθύνει μέσω φόρουμ στο διαδίκτυο η μητέρα από τη Λέρο.  Το βρέφος μεταφέρθηκε το Σάββατο σε νοσοκομείο της Κρήτης με πολυοργανική ανεπάρκεια και συμπτώματα ασιτίας.   Σύμφωνα με νεότερες πληροφορίες, η 24χρονη μητέρα προσπαθούσε την Παρασκευή να βρει βοήθεια μέσω του ίντερνετ, καθώς ανησυχούσε για την υγεία του παιδιού της, αλλά δεν γνώριζε τα στοιχειώδη για τη φροντίδα του.   Έτσι, φέρεται να μπήκε σε φόρουμ για νέες μητέρες και να έγραψε τα εξής:   ''...Κορίτσια βοήθεια! Είμαι νέα μανούλα δεν ξέρω πολλά από μωράκια αλλά εδώ και 2 μέρες νομίζω πως κάτι δεν πάει καλά.   Ο μπέμπης μου που είναι 1 μηνών κοιμάται συνέχεια, ξυπνάει μόνο για να φάει κάθε 7 ώρες και πίνει μόνο 90ml. Επίσης δεν ανοίγει τα μάτια του και είναι κρύος, τον έντυσα πολύ καλά και πάλι είναι κρύος.   Μίλησα με τον μοναδικό παιδίατρο του νησιού και μου είπε πως αν δεν τον δει δεν μπορεί να πει κάτι. Το θέμα είναι πως είναι στην Κω τώρα και έχει απαγορευτικό. Γυρίζει την Τρίτη αν το επιτρέψει ο καιρός. Δεν ξέρω τι να σκεφτώ και τι να κάνω...''   Το βρέφος, που είναι περίπου 34 ημερών, νοσηλεύεται πλέον στη Μονάδα Εντατικής Θεραπείας του Πανεπιστημιακού Γενικού Νοσοκομείου Ηρακλείου. Αντιμετωπίζει σοβαρά δερματικά προβλήματα και πολυοργανική ανεπάρκεια. Σύμφωνα με το Έθνος, σε βάρος της μητέρας σχηματίστηκε δικογραφία για έκθεση ανηλίκου σε κίνδυνο. Παράλληλα, πάντως, η αρμόδια εισαγγελική αρχή που ενημερώθηκε έδωσε την άδεια για να το συνοδεύσει στην Κρήτη. Πηγή: [www.lifo.gr](http://www.lifo.gr/now/greece/21775)

16. Arbitrage/Άλλοθι. Δραματική, ΗΠΑ, ΠΟΛΩΝΙΑ 2012 (Έγχρ.) 100' Σκηνοθεσία: Νίκολας Τζαρέκι Παίζουν: Ρίτσαρντ Γκιρ, Σούζαν Σαράντον Ο Ρόμπερτ Μίλερ (Ρίτσαρντ Γκιρ) είναι ένας 60χρονος επιχειρηματίας που βρίσκεται πολύ κοντά στο να πετύχει την πιο επιτυχημένη συμφωνία της ζωής του, να πουλήσει την εταιρεία του σε έναν κολοσσό τραπεζών έναντι πολλών εκατομμυρίων δολαρίων! Όμως, στην πραγματικότητα η οικονομική του κατάσταση δεν είναι αυτή που φαίνεται και ο Ρόμπερτ προσπαθεί με κάθε τρόπο να αποκρύψει την αλήθεια μέχρι να ολοκληρωθεί η συναλλαγή. Όταν η σύζυγός του Έλεν (Σούζαν Σαράντον) και η κόρη του Μπρουκ (Μπριτ Μάρλινγκ) αρχίζουν να υποψιάζονται την κρυφή ζωή που διατηρεί ο Ρόμπερτ, τα πράγματα θα περιπλακούν ακόμα περισσότερο. Ειδικά όταν ο Ρόμπερτ εμπλακεί σε ένα σκάνδαλο ανθρωποκτονίας η ένταση θα κλιμακωθεί και ο Ρόμπερτ θα πρέπει να βρει το τέλειο άλλοθι για να αποδείξει την αθωότητά του.

17. Ο Νόαμ έκανε όλες τις δουλειές. Καθάριζε, σκούπιζε και μαγείρευε τις διάσημες ζεστές του σούπες. Μα οι γονείς του ήταν κακοί, σαν τους κακούς που είναι κακοί μέσα στα παραμύθια. Τον ξυλοφόρτωναν, τον άφηναν νηστικό, τις νύχτες τον κλειδώναν στο σεντούκι. Έτσι ο Νόαμ μεγάλωνε δουλεύοντας νύχτα μέρα, χωρίς πατρικό  χαμόγελο ή μητρική στοργή, με μόνη του συντροφιά τις πεταλούδες.

Μια μέρα ενώ κουβάλαγε τσουβάλια το αλεύρι και ένοιωθε το σώμα του να τρίζει, ο Νόαμ σταμάτησε και είπε δυνατά: «Θα φύγω από τον αλευρόμυλο, την υγρασία, τις μπαστουνιές. Θα πάω στην μεγάλη πόλη, στην πόλη όπου γεννιέται το τσιμέντο. Θα πάω στην μεγάλη πόλη και θα γίνω Γλωσσολόγος». Έτσι ξεκίνησε ένα πρωί πριν σηκωθεί ο ήλιος και μέρες μετά περπάτημα, έφτασε στην μεγάλη πόλη. Τα παιδικά του μάτια θαύμασαν τα ψηλά κτήρια, τους δρόμους της μεγάλους και τις πλατείες ευρύχωρες. Τις μηχανές του γκαζόν, τα καπάκια από τις μπύρες, τα σιντριβάνια, τα λεωφορεία, την δυστυχία, τους ορθοδοντικούς, τα γραμματοκιβώτια, τις θήκες των καπνών, την απελπισία, αλλά κυρίως τις μηχανές του γκαζόν.

Έτσι περπάταγε τους δρόμους χάσκοντας, κοιτάζοντας το ένα θαύμα πίσω απ’ τ’ άλλο. Έτσι περπάταγε, το βλέμμα του σε εγρήγορση- μέχρι που  ένα αμάξι πάτησε τον Νόαμ.

 (Θωμάς Τσαλαπάτης, http://tsalapatis.blogspot.gr/)

18. ΤΑ ΠΟΥΛΙΑ ΟΛΑ ΜΑΖΙ και ένα-ένα έλεγαν κάτι που της διέφευγε. Ένα χελιδόνι πέρασε ξυστά από την κουρτίνα που ανέμισε τρομαγμένη. Τι ώρα ήταν; Ρόλοι πουθενά. Αναζήτησε μηχανικά το κινητό της, σιωπηλό, ξεχασμένο στο σακίδιο χωρίς φόρτιση. Ησυχία στο ξενοδοχείο. Παραήταν πρωί για τα δεδομένα τους. Κάτι τζιτζίκια μοναχά έπιαναν ευσυνείδητα δουλειά. Τσάκισε εκείνη τη σελίδα στο βιβλίο που διάβαζε —όλη τη νύχτα άυπνη κατά τη συνήθεια της, πρώτη βραδιά σε αλλιώτικο χώρο απ’ τον γνωστό της, είχε φτάσει στη σελίδα 280 «Στο τέλος της γης»— κι εκείνος γύρισε από την τραπεζαρία φορτωμένος με το δίσκο: καφές, γάλα, κρουασάν κι όλα τα καλά του θεού σε πυραμίδα. Μέσα στην ησυχία του πρωινού ακούστηκε δοξαστικά το ρολόι από την πλατεία του χωριού. Μια, δυο, τρεις, άρχισαν να μετράν μαζί τους χτύπους γελώντας δυνατά, πριν περάσουν στη βεράντα, ριγώντας στην πρωινή ψύχρα, σταλμένη από τη θάλασσα που έλαμπε κάτω και πέρα από πράσινους και γαλάζιους μπαξέδες. Ελιές, συκιές, κλήματα και δυο-τρία σπίτια με κόκκινη στέγη και αυλή. Πάντοτε στις διακοπές συσχετίζανε και συγκρίνανε τους τόπους κι ανακεφαλαιώνανε: πώς μοιάζουν μετά τόσα χρόνια που έχουνε να έρθουνε, που είχανε τα παιδιά μικρά, και να, ακριβώς το ίδιο δωμάτιο τους είχαν δώσει, φαντάσου σύμπτωση! Και ποτέ ήτανε ακριβώς, ο Αλέξης πήγαινε νηπιαγωγείο ή δημοτικό, κι η Γεωργία είχε γεννηθεί;

Αρχοντούλα Διαβάτη, «Σκουλαρίκι στη μύτη»

19. Η σημερινή σύγχρονη εποχή, με την πολυπλοκότητα και τη ραγδαία εξέλιξη των συνθηκών που τη συνδιαμορφώνουν, επιτρέπει την εμφάνιση κινδύνων και απειλών για τη διαφύλαξη βασικών ατομικών και κοινωνικών δικαιωμάτων. Δημιουργείται έτσι ένα κλίμα συγκεκαλυμμένης αμφισβήτησης και περιορισμού τους, με την επίκληση πραγματικών ή κατασκευασμένων καταστάσεων και γεγονότων. Στο πλαίσιο αυτό καλείται κάθε δημοκρατικά οργανωμένη πολιτεία να είναι σε συνεχή ετοιμότητα, προκειμένου να αντιλαμβάνεται και να παρακολουθεί τις εξελίξεις, ώστε να λαμβάνει έγκαιρα τα μέτρα που απαιτούνται για την περαιτέρω θεσμική θωράκιση αυτών των δικαιωμάτων.

Μέσα σε ένα τέτοιο περιβάλλον διαμορφώνονται και εδραιώνονται νέες αντιλήψεις και στο πεδίο των εργασιακών σχέσεων. Οι εξοντωτικές συνθήκες εργασίας, η εφαρμογή αποτρεπτικών μεθόδων για τη διεκδίκηση και κατοχύρωση εργασιακών δικαιωμάτων, καθώς και η γενικότερη απορρύθμιση των εργασιακών σχέσεων, αποτελούν αναμφισβήτητα, συστατικά στοιχεία εργασιακής οπισθοδρόμησης. Παράλληλα, η ραγδαία εξέλιξη της τεχνολογίας και ειδικότερα των ηλεκτρονικών μέσων επικοινωνίας πολλαπλασιάζει τις δυνατότητες, άρα και τους κινδύνους από τη διαχείριση, δηλαδή την παρακολούθηση, καταγραφή και επεξεργασία της επικοινωνίας.

20.Είμαι επαναστάτρια και δεν έχω να απολογηθώ για τίποτα. Τρομοκράτες, εγκληματίες, ληστές είναι όσοι απαρτίζουν την οικονομική και πολιτική ελίτ. Είναι οι θεσμοί και οι κυβερνήσεις που μέσα από τα μνημόνια διεξάγουν την πιο βίαιη, την πιο αποτρόπαιη επίθεση ενάντια στην κοινωνική βάση στο όνομα της «διεξόδου» από την κρίση. Τρομοκράτης, εγκληματίας, ληστής είναι το κράτος και το κεφάλαιο. Είναι αυτοί που πολεμάω ταγμένη με όλη μου την ψυχή στον ένοπλο αγώνα, στον Επαναστατικό Αγώνα. Είναι αυτοί που έχει βάλει στο στόχαστρο η οργάνωση μου όλα αυτά τα χρόνια της δράσης μας. Τρομοκράτες, εγκληματίες, ληστές είσαστε εσείς που υπηρετείτε και αναπαράγετε την κρατική βία και τρομοκρατία.

Όταν άνθρωποι πεθαίνουν από την πείνα, το κρύο, τις αρρώστιες, όταν άνθρωποι μένουν άστεγοι και πετιούνται στο κοινωνικό περιθώριο, όταν πάνω από τον μισό πληθυσμό της χώρας ζουν σε συνθήκες φτώχειας και εξαθλίωσης, όταν το οικονομικό και πολιτικό καθεστώς επιτίθεται με τον πλέον ανελέητο τρόπο στην κοινωνική πλειοψηφία, ο ένοπλος αγώνας για την Κοινωνική Επανάσταση είναι καθήκον και υποχρέωση. Γιατί εκεί μόνο βρίσκεται ελπίδα. Η μόνη ελπίδα για την οριστική διέξοδο από την κρίση. Είναι η μόνη ελπίδα για να ανατραπεί η καπιταλισμός το σύστημα που γεννά τις κρίσεις. Για να ανατραπεί το κράτος και το κεφάλαιο. Είναι η μόνη ελπίδα για την ένοπλη αντεπίθεση της κοινωνικής βάσης ενάντια σε ένα σύστημα που τη συνθλίβει. Είναι η μόνη ελπίδα για την ανατροπή του κράτους και του κεφαλαίου για την κοινωνική επανάσταση. Για μια κοινωνία οικονομικής ισότητας και πολιτικής ελευθερίας για όλους.

21. Αγαπητές μαθήτριες, αγαπητοί μαθητές και εκπαιδευτικοί,

Σήμερα είναι ημέρα απόδοσης τιμής σε εκείνους που αγωνίστηκαν για όνειρα και αξίες, όραμα και ελπίδα. Ημέρα μνήμης για όλους εκείνους που θυσιάστηκαν για τη Δημοκρατία. Όλους εκείνους που προχώρησαν την Ιστορία, σηκώνοντας στους ώμους τους έναν ολόκληρο λαό.

Τρεις απλές λέξεις - «Ψωμί, Παιδεία, Ελευθερία» - κατάφεραν να συμπυκνώσουν ό,τι, διαχρονικά, έχει ανάγκη μια κοινωνία για να μπορεί να προοδεύει. Γι’ αυτό και το μήνυμα του Πολυτεχνείου είναι διαχρονικό, συνεχίζει να μας διδάσκει και να μας εμπνέει.

Η εξέγερση του Πολυτεχνείου κατά της δικτατορίας παραμένει, 46 χρόνια μετά, κορυφαίο σύμβολο αντίστασης και αγώνα. Και διαρκής υπενθύμιση ότι τίποτα από όσα έχουν κερδηθεί, με κόπο και θυσίες, δεν πρέπει να θεωρείται δεδομένο.

Με τη μνήμη και την κληρονομιά του χθες, αλλά και το βλέμμα στραμμένο στο αύριο, είναι χρέος και ευθύνη μας, ενωμένοι, να δουλέψουμε συλλογικά για την προαγωγή της Παιδείας στη χώρα μας. Γιατί η Παιδεία είναι ακρογωνιαίος λίθος της Δημοκρατίας και της Προόδου. Και η καλύτερη επένδυση για το μέλλον των παιδιών και της πατρίδας μας.

22. ΧΙΟΝΙ

Ο αθώος κλαίει

Ο ουρανός πονάει

Ο ερωτευμένος σιωπά

Τα δέντρα έπνιξαν τα πουλιά

Η γης τρέμει απ’ το κρύο

Εγώ επαναλαμβάνω το μοιρολόι…

23. Βάλτε το λάδι σε κατσαρόλα επάνω σε δυνατή φωτιά, να κάψει. Ρίξτε τα υπόλοιπα 9 υλικά κι ανακατέψτε τα επάνω στη φωτιά 10', ώσπου να ροδίσουν ελαφρά. Ρίξτε το κρασί και το ξίδι, σκεπάστε και σιγοβράστε τη μαρινάτα 30'. Αφήστε τη να κρυώσει. Αφαιρέστε τα κρεμμύδια, τα δαφνόφυλλα και τα γαρίφαλα και περιχύστε με τη μαρινάτα αυτή τα κομμάτια του κρέατος, που έχετε τοποθετήσει σ’ ένα πήλινο σκεύος. Σκεπάστε τα κι αφήστε τα να σταθούν 24 ώρες στο ψυγείο. Βγάλτε τα από τη μαρινάτα κι αφήστε τα να στραγγίσουν σε τρυπητό. Βάλτε το λάδι σε κατσαρόλα επάνω σε δυνατή φωτιά, να κάψει και σωτάρετε μέσα σ' αυτό το κρέας. Ρίξτε το κρασί, το ζωμό κρέατος, το καρότο, το κρεμμύδι, το σέλινο, τα σκόρδα, τη δάφνη, αλάτι και πιπέρι.

24. Ο μικρούλης αυτός ήταν πάνω-κάτω δέκα χρόνων. Ο κυρ-Αχιλλέας ο καφετζής τον έφερε από ένα μακρινό του ταξίδι στη Νότια Αμερική, όταν ήταν ναυτικός και έκανε τις κονομισιές του και άνοιξε αυτό τον καφενέ. Πήρε και μια κοπέλα από τον τόπο του. Όμως η μοίρα δεν του ‘στερξε ν’ αποκτήσει δικό του σπλάχνο. Η καλή του η Πολύμνια, έγκυος στο πρώτο τους παιδί, έπεσε στο περιβόλι που δούλευε και χτύπησε σοβαρά. Έτσι έχασε το παιδί (αγόρι) στον τέταρτο μήνα της εγκυμοσύνης της. Οι γιατροί είπαν ότι δεν θα μπορέσει πια να κάνει άλλο. Ο κυρ-Αχιλλέας, πικραμένος από τότε, πήγε ένα τελευταίο ταξίδι στις νότιες θάλασσες, πριν αφήσει διά παντός τη θάλασσα.

25. Καλώ όλους, καλώ τη νέα γενιά της χώρας, αυτήν την 3η Σεπτέμβρη να ξεκινήσουμε ένα νέο αγώνα. Έναν ακόμα αγώνα προσφοράς στο λαό, τους πολίτες και την πατρίδα. Τη δέσμευσή και το στόχο ότι θα χτίσουμε μια δίκαιη κοινωνία. Σας καλώ να περπατήσουμε μαζί σε αυτόν τον άλλο δρόμο. Δε γυρνάμε πίσω, όπως λέει η νεολαία μας. Να περπατήσουμε αυτό το δρόμο, φτιάχνοντας μια κοινωνία με κανόνες, με αρχές, με αξίες, με αξιοπρέπεια. Με σιγουριά και φαντασία. Με ασφάλεια και ελευθερία. Με εμπιστοσύνη και πρωτοβουλία. Με αξιοκρατία και δημιουργία. Με δουλειά για όλους. Μια δίκαιη κοινωνία. Η μεγαλειώδης σήμερα παρουσία σας, αποδεικνύει ότι, αυτή η υπόσχεση είναι εντολή λαϊκή. Έτσι και σήμερα θα αλλάξουμε την πορεία της χώρας και πάλι, θα αλλάξουμε την πορεία της Ελλάδας.

26. Είναι λοιπόν η ανεργία ένδειξη όχι μόνο οικονομικών αλλά και κοινωνικών ανακατατάξεων. Ως λύση αντιμετώπισης της ανεργίας η μετανάστευση είναι επομένως και ένας αποτελεσματικός τρόπος αντιμετώπισης των κοινωνικών πιέσεων που αυτή δημιουργεί και που ενδέχεται να απειλούσαν την ισχύουσα τάξη πραγμάτων. Το ελλαδικό κράτος θέλοντας να απαλλαγεί από το κοινωνικό βάρος των εξαθλιωμένων μαζών και να αποτρέψει ενδεχόμενες κοινωνικές αναταραχές, χρησιμοποίησε την εξωτερική μετανάστευση. Από το 1956 εντάθηκε ο ρυθμός της και μέχρι το 1960 έφευγαν κάθε χρόνο από την Ελλάδα 100.000 άτομα. Μέσα σε 10 χρόνια το 7% του πληθυσμού εγκατέλειψε τη χώρα προσωρινά ή άλλοτε μόνιμα και από το 1955-1964, οι μετανάστες έφτασαν τους 600.000.

27. Σε όλη τη χώρα προβλέπονται αραιές νεφώσεις κατά τόπους πιο πυκνές και είναι πιθανό να σημειωθούν βροχές μικρής διάρκειας κυρίως στα δυτικά. Τις πρωινές ώρες θα σημειωθούν τοπικές ομίχλες. Οι άνεμοι θα πνέουν νότιοι, νοτιοδυτικοί ασθενείς και στα πελάγη μέτριοι. Η θερμοκρασία θα κυμανθεί στα βόρεια από 2-19, στην υπόλοιπη ηπειρωτική χώρα από 7-20, στα νησιά από 9-18 και στη Θεσσαλονίκη από 5-18 βαθμούς. Για την Αττική προβλέπονται αραιές νεφώσεις που βαθμιαία θα πυκνώσουν. Οι άνεμοι θα πνέουν νότιοι ασθενείς. Η θερμοκρασία θα κυμανθεί από 8-19 βαθμούς.

28. <Γ> ναι (.) τελοσπάντων θα @ @ μετά

<Χ> ((γέλια))

<Γ> ((γέλια))

<Χ> να σου πω εσύ τώρα σχολή πηγαίνεις κανονικά ή έχετε κατάληψη; άσχετο βέβαια αλλά

<Γ> έχω να πάω::: μια βδομάδα και (.) βασικά γιατί έχουν σταματήσει τα μαθήματα τώρα

<Χ> μ ((γνέφοντας καταφατικά))

<Γ> η εξεταστική δεν έχει αρχίσει

<Β> θα πάρει και παράταση λογικά αποκλείεται να γίνει στην ώρα της

<Γ> κοίταξε εμείς η Θεολογική οι φοιτητές δεν::: κάναμε καταλήψεις τίποτα και μόνο οι:: μόνο οι καθηγητές αν κάνουν κάποια απεργία και σταματάει η σχολή αλλιώς δεν κλείνει κανονίζουν να πάνε στη Μύκονο οι φοιτητές δεν τους ενδιαφέρει τίποτ’ άλλο

<Χ> ((γέλια))

<Β> κοίταξε εμείς λογικά έχουμε κάνει περίπου δύο με τρεις βδομάδες κατάληψη οπότε:: αποκλείεται ν’ αρχίσει στις εικοσιεννιά που λέγαν η εξεταστική δε γίνεται [είναι πολύ δύσκολο

<Γ> [πάλι πάλι καλά που άνοιξε η Φιλοσοφική το Μαθηματικό και το Φυσικό

<Β> ναι αυτές κλείνανε στάνταρ και και η Ιατρική

<Γ> πάλι καλά

<Β> ΚΑΙ η Ιατρική

<Γ> ε η Ιατρική και το Πολυτεχνείο δεύτε[ρα

<Β> [όχι κάνεις [λάθος

<Χ> [όχι όχι κλείνει η Ιατρική

<Β> [η η Ιατρική είναι πρωτοπόρος σ’ αυτά

29. ΣΤΟ ΑΚΡΟΓΙΑΛΙ (*Σκόρπια*)

Απρίλης ήταν κι ήταν Κυριακή

Σαν πήγαμε στο έρημο ακρογυάλι,

Και δίπλα στ’ άσπρο το σπητάκι εκεί

Στο στήθος μου έγειρες το αχνό κεφάλι.

Μες στη βαθειά εκεί πέρα σιγαλιά,

Κρυφούς μαρτύρους είχαμε μονάχους

Το πέλαγος, τ’ ανήσυχα πουλιά,

Τη βάρκα τη μικρούλα και τους βράχους.

Για την ωραία στιγμή τη μαγική,

Που εσμίξαμε τα χέρια και τα χείλη

Δεν το θυμάσαι; Ήταν Κυριακή

Κι ήταν Δύσι ρόδινη του Απρίλη.

Λάμπρος Πορφύρας, 1993. *Τα ποιήματα (1894-1932)*. (*Σκόρπια*). Αθήνα: Ίδρυμα Κώστα και Ελένης Ουράνη.

30. Ένας Σκοτσέζος βρίσκεται σε ένα πλοίο. Ξαφνικά ακούγεται η σειρήνα και μια φωνή από τα μεγάφωνα που λέει ότι το πλοίο βουλιάζει. Όλοι οι επιβάτες τρέχουν προς τις βάρκες, ενώ ο Σκοτσέζος χαρούμενος στρέφει το βλέμμα του στον ουρανό και λέει: -Σε ευχαριστώ Θεέ μου! Ένας ναύτης που τον βλέπει του λέει: - Καλά, ρε φίλε, τρελός είσαι; Εδώ βουλιάζουμε κι εσύ ευχαριστείς το Θεό γι’ αυτό; – Μάλιστα, κύριέ μου. Δοξάζω το Θεό που με έκανε να μη βγάλω εισιτήριο με επιστροφή!